Document ID: /roh_data/filtered/fineweb-2-filterrobots_roh.jsonl.gz/5479

Da las 500 interpresas ch'èn vegnidas examinadas en l'entir mund èn radund 175 periclitadas da l'insolvenza. Tut en tut hajan quellas da sbatter cun debits da passa 150 milliardas dollars.
Grondas perditas
Ordvart stretg vegnia quai per surtut per ils explotaders d'ieli sez. Tar las interpresas da servetsch vesia quai ora meglier uschia il studi.
La crudada dals pretschs d’ieli ha ultimamain procurà per massivs deficits, uschia er tar BP. Bleras firmas han perquai annunzià da franar la producziun d’ieli e da sa retrair ord tscherts projects.
Arabia Saudita e Russia frainan producziun d’ieli
Ils dus producents d'ieli, l'Arabia Saudita e la Russia, vulan franar la quantitad da lur producziun pervi dals pretschs d'ieli che crodan. Uschia han decis ils ministers d'ieli dals dus pajais.
Concret duaja la quantitad vegnir stabilisada sin il nivel dal schaner. Cun questa cunvegna giajan er la Venezuela ed il Catar d'accord.
L'Arabia Saudita è il pli pussant commember dal cartel d'ieli OPEC, al qual er la Venezuela, il Catar e 10 ulteriurs pajas appartegnan.
RR novitads 12:00 / 14:00